  Анжелика Тихонова корреспондент «Удмуртнефть» огазеяськон спортъя «Динамо» Росси огаезяськонлэн Удмуртиысь ёзэтэзлы автобус кузьмаз. 6-тӥ южтолэзе компанилэн кивалтӥсез Андрей Топал выль автобуслэсь усьтонзэ огазеяськонлэн улосысь ёзэтэзлэн попечительской кенешезлэн тӧроезлы, элькунысь кунпуш ужъёсъя министрлы Александр Первухинлы сётӥз. «Ӵошатсконъёслэн лыдзы но пинал спортсменъёслэн вожвылъяськонъёсы потанъёссы арысь аре йыло. Выль автобус пиналъёсты кышкытлыктэк нуллон понна кулэ. Туннэ нуналлы «Динамоын» 20-лэсь ятыр спорт амалъёс азинско, спортъя секциосы 1600-лэсь трос пиналъёс ветло. Котькуд команда та кузьымез ужаз кутыны быгатоз», — шуиз Удмуртиысь кунпуш ужъёсъя министерствоен кивалтӥсь. Озьы ик Александр Первухин кузьмам автобус Удмуртиысь предприятиослэн нылпи спортэз азинтонлы чаклам нырысетӥез вамышсы шуыса пусйиз. «Оскиськом, «Роснефть» но «Удмуртнефть» огазеяськонъёслэн ӟеч ужзы мукет компаниослы но та выллем ужъёс лэсьтыны мылкыд сётоз», — шуиз министр. Сӥё-дано ужрадэ озьы ик пыриськизы Удмуртиысь «Динамолэн» председателезлэсь ужзэ али быдэсъясь Алексей Киселёв, «Динамо» огазеяськонлэн председателезлэн воштӥсез Дмитрий Широбоков, эстафета ӵошатсконъёсын дуннелэн куинь пол чемпионэз но Олимпи шудонъёслэн кык пол призёрез, Дунне кубоклэн люкетъёсызлэн трос пол вормисез Иван Черезов. Шундыӝужан пал нюръяськонъя, боксъя, дзюдоя но чеберлыко гимнастикая секциосысь пиналъёс куноослы ас быгатонлыкъёссэс возьматӥзы. Трос аръёс ӵоже «Удмуртнефть» огазеяськон дышетон, тазалыкез утён, лулчеберет но спорт удысъёсын мерлыкъя кулэ луись ӵектосъёсты азинтонъя Удмуртилэн оскымон юрттӥсез луэ. Пусйымон, кузьым компанилы 50 ар тырмон аре сётэмын. Автобусэн нырысетӥ ворттылӥсьёс луизы шундыӝужан пал нюръяськонъя Москваын Росси ӵошатсконъёсын вормисьёс Тегъёс: Спорт АлександрПервухин Транспорт Удмуртия реклама  